Efectul concurenței pe această rută este o masivă reducere a prețurilor la biletele de avion. Una dintre companii cere doritorilor pentru zboruri București – Timișoara un preț de 10 euro pe bilet, adică mai puțin de jumătate din prețul biletului de tren. Potrivit CFR, un bilet la un tren InterRegio, clasa a 2-a se vinde cu circa 100 de lei între destinațiile menționate.

Prețurile mici sunt condiționate de data zborului. Potrivit informațiilor disponibile pe siturile de internet ale companiilor menționate, tariful de 10 euro este valabil la zborurile de luna viitoare care pleacă la prima oră a dimineții.

Compania aeriană Ryanair va introduce, începând din octombrie, patru zboruri suplimentare Bucureşti-Timişoara şi retur, iar compania aeriană Tarom va avea două zboruri suplimentare.

Modificarea va veni odată cu intrarea în vigoare a orarului de iarnă, respectiv 28 octombrie.

Potrivit unui comunicat de presă al Aeroportului Internaţional ”Traian Vuia” din Timişoara, în prezent, compania Ryanair operează 12 zboruri săptămânale, câte două zboruri în zilele de luni, marţi, miercuri, joi, vineri şi duminică, iar din data de 28 octombrie, Ryanair va opera 16 zboruri săptămânale. Astfel, în zilele de luni şi vineri vor fi operate câte trei zboruri pe zi, iar în celelalte zile, inclusiv sâmbăta, câte două zboruri pe zi.

Compania aeriană Tarom va introduce două zboruri suplimentare, în zilele de miercuri şi vineri, astfel încât va ajunge în timpul sezonului de iarnă la 28 de zboruri săptămânale.

”Destinaţia Bucureşti este pe primul loc în topul celor mai căutate destinaţii din Timişoara, aproximativ 25% dintre pasagerii care călătoresc la sau spre Timişoara aleg această destinaţie. În primele 8 luni ale acestui an, 259.000 de pasageri au călătorit pe această rută, dintr-un total de 1.016.521 pasageri. Pe următoarele locuri se află destinaţiile Bergamo, Munchen şi Londra”, a declarat directorul aeroportului Timişoara, Daniel Idolu.

La cele 16 curse săptămânale puse la dispoziţie de compania Ryanair, se vor adăuga cele 28 de curse săptămânale spre şi dinspre Bucureşti, oferite de compania Tarom, astfel că, în total, începând din octombrie vor fi disponibile 44 de curse săptămânale spre şi dinspre Bucureşti Otopeni, cu o frecvenţă între 5 zboruri pe zi (sâmbătă şi duminică) şi 8 zboruri pe zi (miercuri).